Id-Direttiva tal-Kummissjoni 2003/77/KE
tal-11 ta' Awwissu 2003
li temenda d-Direttivi 97/24/KE u 2002/24/KE tal-Parlament Ewropew u tal-Kunsill rigward l-approvazzjoni tat-tip ta' vetturi ta' żewġ jew tlett roti
(Test b'rilevanza għaż-ŻEE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat d-Direttiva 2002/24/KE tal-Parlament Ewropew u tal-Kunsill tat-18 ta' Marzu 2002 rigward l-approvazzjoni tat-tip ta' vetturi b'żewġ jew tliet roti u li tirrevoka d-Direttiva tal-Kunsill92/61/KEE [1], u b'mod partikolari l-Artiklu 17 tagħha,
Wara li ġiet studjata d-Direttiva 97/24/KE tal-Parlament Ewropew u tal-Kunsill tas-17 ta' Ġunju 1997 rigward ċerti komponenti u karatteristiċi ta' vetturi b'żewġ jew tliet roti [2], kif l-aħħar emendata mid-Direttiva 2002/51/KE [3] u b'mod partikolari l-Artiklu 7 tagħha,
Billi:
(1) Id-Direttiva 97/24/KE hi waħda mid-Direttivi separati għall-għan tal-proċedura ta' approvazzjoni skond it-tip stabbilit mid-Direttiva tal-Kunsill 92/61/KEE [4], li għandha tkun revokata mid-Direttiva 2002/24/KE b'effett mid-9 ta' Novembru 2003.
(2) Id-Direttiva 2002/51/KE tal-Parlament Ewropew u tal-Kunsill tad-19 ta' Lulju 2002 dwar it-tnaqqis tal-livell ta' emissjonijiet li jniġġsu minn vetturi b'żewġ jew tliet roti u li temenda d-Direttiva 97/24/KE introduċiet valuri ġodda ta' limiti għall-emissjonijiet għall-muturi b'żewġ roti. Dawn il-valuri ta' limiti huma applikabbli f'żewġ stadji, l-ewwel stadju b'effett mill-1 ta' April 2003 għal kull tip ta' vettura u t-tieni stadju b'effett mill-1 ta' Jannar 2006 għal tipi ġodda. Għat-tieni stadju, it-tiqjis ta' emissjonijiet li jniġġsu minn muturi b'żewġ roti hu bbażat fuq l-użu taċ-ċiklu ta' testijiet urban elementari stabbilit fir-Regolament NU-EKE Nru 40 u taċ-ċiklu ta' sewqan extra-urban stabbilit mid-Direttiva tal-Kunsill 70/220/KEE ta' l-20 ta' Marzu 1970 dwar l-approvazzjoni tal-liġijiet ta' l-Istati Membri dwar il-miżuri li għandhom jittieħdu kontra t-tniġġis ta' l-arja minn gassijiet ta' vetturi [5], kif l-aħħar emendata mid-Direttiva tal-Kummissjoni 2002/80/KE [6].
(3) Id-Direttiva 97/24/KE, kif l-aħħar emendata mid-Direttiva 2002/51/KE, speċifikat iċ-ċiklu ta' testijiet Tip I li jqis l-emissjonijiet li jniġġsu minn vetturi b'żewġ u tliet roti. Dak iċ-ċiklu ta' testijiet għandu jsir mill-Kummissjoni, permezz tal-Kumitat għall-Adattazzjoni mal-Progress Tekniku stabbilit mill-Artiklu 13 tad-Direttiva 70/156/KE, u għandu jkun applikabbli mill-2006.
(4) Hu neċessarju li jiġu ċċarati ċerti aspetti ta' l-informazzjoni tat-test Tip II għall-ittestjar annwali ta' kemm il-vettura hi tajba għas-sewqan fit-toroq, kif mitlub mid-Direttiva 2002/51/KE, u li jiġi pprovdut għaż-żamma ta' dik l-informazzjoni dwar it-test fl-Anness VII tad-Direttiva 2002/24/KE.
(5) Id-Direttivi 97/24/KE u 2002/24/KE għandhom għalhekk ikunu revokati kif suppost.
(6) Il-miżuri pprovduti f'din id-Direttiva jaqblu ma' l-opinjoni tal-Kumitat għall-Adatazzjoni mal-Progress Tekniku,
ADDOTTAT DIN ID-DIRETTIVA:
Artikolu 1
L-Anness II tal-Kapitllu 5 tad-Direttiva 97/24/KE hu emendat bi qbil ma' l-Anness I ta' din id-Direttiva.
Artikolu 2
L-Anness VII tad-Direttiva 2002/24/KE hu emendat bi qbil ma' l-Anness II ta' din id-Direttiva.
Artikolu 3
1. L-Istati Membri għandhom jaddottaw u jippubblikaw, sa' l-4 ta' Settembru 2004 il-liġijiet, regolamenti u dispożizzjonijiet amministrattivi neċessarji sabiex jaqblu ma' din id-Direttiva. Huma għandhom jgħaddu minnufiħ lill-Kummissjoni t-test ta' dawk id-dispożizzjonijiet u tabella ta' korrelazzjonijiet bejn dawk id-dispożizzjonijiet u din id-Direttiva.
Huma għandhom japplikaw dawk id-dispożizzjonijiet mill-4 ta' Settembru 2004.
Meta Stati membri jaddottaw dawk id-dispożizzjonijiet, huma għandu jkun fihom referenza għal din id-Direttiva jew tali referenza għandha tkun mehmuża magħhom fl-okkażjoni tal-pubblikazzjoni uffiċjali tagħhom. L-Istati Membri għandhom jagħżlu kif tali referenza għandha ssir.
2. L-Istati Membri għandhom jgħaddu lill-Kummissjoni t-test tad-dispożizzjonijiet prinċipali tal-liġi nazzjonali li huma jadottaw fil-qasam kopert minn din id-Direttiva.
Artikolu 4
Din id-Direttiva għandha tidħol fis-seħħ l-20 jum wara l-pubblikazzjoni tagħha fil-Ġurnal Uffiċjali ta' l-Unjoni Ewropea.
Artikolu 5
Din id-Direttiva hi ndirizzata lill-Istati Membri.
Magħmula fi Brussel, fil-11 ta' Awissu 2003.